CELEX: 32022R0054
Language: bg
Date: 2021-10-21 00:00:00
Title: Делегиран регламент (ЕС) 2022/54 на Комисията от 21 октомври 2021 година за изменение на Делегиран регламент (ЕС) 2020/692 по отношение на допълнителни изисквания във връзка с въвеждането в Съюза на някои копитни животни с произход от Съюза, придвижвани в трета държава или територия за участие в мероприятия, изложби, изложения и представления и след това придвижвани обратно в Съюза (текст от значение за ЕИП)

17.1.2022   
               
               
                  BG
               
               
                  Официален вестник на Европейския съюз
               
               
                  L 10/1
               
            
         ДЕЛЕГИРАН РЕГЛАМЕНТ (ЕС) 2022/54 НА КОМИСИЯТА
         от 21 октомври 2021 година
         за изменение на Делегиран регламент (ЕС) 2020/692 по отношение на допълнителни изисквания във връзка с въвеждането в Съюза на някои копитни животни с произход от Съюза, придвижвани в трета държава или територия за участие в мероприятия, изложби, изложения и представления и след това придвижвани обратно в Съюза
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 239, параграф 2 от него,
         като има предвид, че:
         
                     (1)
                  
                  
                     С Делегиран регламент (ЕС) 2020/692 на Комисията (2) се определят, inter alia, ветеринарно-здравните изисквания за въвеждането в Съюза на пратки с определени отглеждани сухоземни животни. По-специално в част VI от посочения делегиран регламент се определят специални правила за въвеждането в Съюза на определени стоки с произход от Съюза, които се връщат в Съюза. Понастоящем член 177 от Делегиран регламент (ЕС) 2020/692 включва само специални правила, на които трябва да отговарят регистрираните коне с произход от Съюза, които се връщат в Съюза след временен износ в трета държава или територия или зона от нея за участие в състезания, надбягвания или културни мероприятия по конен спорт.
                  
               
                     (2)
                  
                  
                     За да се улесни участието им в мероприятия, изложби, изложения и представления („мероприятия“), провеждани извън Съюза, е необходимо да се предвиди дерогация от някои общи ветеринарно-здравни изисквания, определени в член 11 от Делегиран регламент (ЕС) 2020/692, за пратки копитни животни, които са с произход от Съюза, придвижват се към трета държава или територия или зона от нея за участие в мероприятия и след това незабавно се връщат в Съюза. За да се сведат обаче до минимум рисковете за здравето на животните и като се има предвид настоящата ветеринарно-здравна обстановка по отношение на някои болести, засягащи свинете и домашните птици, тази дерогация следва да бъде ограничена до някои видове копитни животни, а именно говеда, овце и кози („дерогация за копитни животни“). Поради това член 177 от Делегиран регламент (ЕС) 2020/692 следва да бъде изменен, за да се включи дерогацията за копитните животни.
                  
               
                     (3)
                  
                  
                     Специалните правила за дерогацията за копитни животни следва да отчитат потенциалните рискове за здравето на животните, които биха могли да възникнат от тези видове движения във връзка с мероприятия, и да бъдат пропорционални на съответните рискове за здравето на животните. Следователно специалните правила следва да бъдат достатъчно строги, за да се гарантира, че участващите в мероприятията животни не влизат в контакт с животни с по-нисък здравен статус, които не отговарят на всички ветеринарно-здравни изисквания, определени в правото на Съюза.
                  
               
                     (4)
                  
                  
                     Освен това, като се има предвид сходството на извършваните по време на мероприятията операции с операциите, извършвани в събирателни центрове, е целесъобразно да се определят изисквания, които са еквивалентни на изискванията, приложими за събирателните центрове в трети държави или територии съгласно член 20, параграф 2, буква б) от Делегиран регламент (ЕС) 2020/692, чието основание са приложимите в Съюза изисквания, определени в Делегиран регламент (ЕС) 2019/2035 на Комисията (3).
                  
               
                     (5)
                  
                  
                     В допълнение към всички тези мерки за ограничаване на риска е необходимо също така да се ограничи периодът, по време на който животните са изложени на потенциалните рискове за тяхното здраве, породени от тези видове движения с цел тяхното участие в мероприятията и от престоя им извън територията на Съюза.
                  
               
                     (6)
                  
                  
                     Поради това член 177 от Делегиран регламент (ЕС) 2020/692 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 177 от Делегиран регламент (ЕС) 2020/692 се изменя, както следва:
            
                        1.
                     
                     
                        заглавието се заменя със следното:
                        
                           „Член 177
                           Допълнителни изисквания във връзка с въвеждането в Съюза на някои копитни животни с произход от Съюза, придвижвани в трета държава или територия или зона от нея за участие в мероприятия, изложби, изложения и представления и след това придвижвани обратно в Съюза“
                        
                     
                  
                        2.
                     
                     
                        добавя се следният параграф:
                        
                           „3.   Чрез дерогация от член 11 се разрешава пратки с говеда, овце и кози, които са с произход от Съюза и се придвижват за период, не по-дълъг от 15 дни, към трета държава или територия или зона от нея за участие в мероприятия, изложби, изложения или представления („мероприятието“), да бъдат въведени в Съюза от тази трета държава или територия, при условие че отговарят на следните условия:
                           
                                       а)
                                    
                                    
                                       третата държава или територията или зоната от нея, в която се провежда мероприятието, е включена в списъка за въвеждане в Съюза на конкретните видове животни;
                                    
                                 
                                       б)
                                    
                                    
                                       животновъдният обект, в който се провежда мероприятието:
                                       
                                                   i)
                                                
                                                
                                                   отговаря на изискванията, приложими за животновъдни обекти, извършващи операции по събиране на копитни животни, определени в член 20, параграф 2, буква б);
                                                
                                             
                                                   ii)
                                                
                                                
                                                   при пристигането на пратката в животновъдния обект и през цялото времетраене на мероприятието отглежда само говеда, овце или кози, които отговарят на всички съответни изисквания, определени в правото на Съюза във връзка с въвеждането на такива животни в Съюза;
                                                
                                             
                                 
                                       в)
                                    
                                    
                                       изпращането на пратката животни от Съюза до животновъдния обект, посочен в буква б), и от този животновъден обект за Съюза се извършва в транспортни средства, които отговарят на общите изисквания по отношение на транспортните средства за сухоземни животни, определени в член 17, и без разтоварване в друга трета държава или територия или зона от нея;
                                    
                                 
                                       г)
                                    
                                    
                                       животните от пратката не са били в контакт с други животни с по-нисък здравен статус от момента на натоварването им за изпращане от Съюза за животновъдния обект, посочен в буква б), и през цялото времетраене на мероприятието до обратното им пристигане в Съюза.“
                                    
                                 
                     
                  
         
            Член 2
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 21 октомври 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 84, 31.3.2016 г., стр. 1.
         
            (2)  Делегиран регламент (ЕС) 2020/692 на Комисията от 30 януари 2020 г. за допълнение на Регламент (ЕС) 2016/429 на Европейския парламент и на Съвета по отношение на правилата за въвеждането в Съюза на пратки с някои животни, зародишни продукти и продукти от животински произход и за движението им и боравенето с тях след въвеждане (ОВ L 174, 3.6.2020 г., стр. 379).
         
            (3)  Делегиран регламент (ЕС) 2019/2035 на Комисията от 28 юни 2019 г. за допълнение на Регламент (ЕС) 2016/429 на Европейския парламент и на Съвета по отношение на правилата за животновъдните обекти, в които се отглеждат сухоземни животни, и за люпилните и за проследимостта на определени отглеждани сухоземни животни и яйца за люпене (ОВ L 314, 5.12.2019 г., стр. 115).